“เมกาเคม” เผยโรดโชว์ได้รับการตอบรับดี จ่อเทรด mai เร็วๆ นี้
"เมกาเคม" หรือ MGT ผู้จัดจำหน่ายเคมีภัณฑ์ประเภทเคมีภัณฑ์ชนิดพิเศษสำหรับอุตสาหกรรมต่างๆ เผยโรดโชว์ 3 จังหวัดได้รับการตอบรับดีจ่อเข้าเทรด mai เร็วๆ นี้หวังระดมทุนขยายสาขาใน-ตปท. โดยมี บล.โนมูระ พัฒนสิน เป็นที่ปรึกษาทางการเงิน
7 ก.พ. 2560

นายวิทยา อินาลา ประธานเจ้าหน้าที่บริหาร บริษัทเมกาเคม (ประเทศไทย) จำกัด (มหาชน) หรือ MGT เปิดเผยว่า หลังจากที่ผ่านมาบริษัทได้เดินสายนำเสนอข้อมูลบริษัทแก่นักลงทุน ใน 3 จังหวัด ได้แก่ จังหวัดขอนแก่น จังหวัดเชียงใหม่ และอำเภอหาดใหญ่ จังหวัดสงขลา
โดยมีผู้สนใจเข้ารับฟังข้อมูลเป็นจำนวนมาก และได้รับการตอบรับที่ดีจากนักลงทุน โดยบริษัทฯคาดว่าเร็วนี้จะสามารถกำหนดราคาเสนอขายหุ้นให้กับประชาชนทั่วไปครั้งแรก (IPO) และกำหนดวันในการเข้าซื้อขายในตลาดหลักทรัพย์เอ็ม เอ ไอ (mai) ได้ โดยหลังจากเข้ามาซื้อขายในตลาดหลักทรัพย์ mai แล้วบริษัทวางเป้าหมายที่จะเป็นหุ้น Growth Stock  และ  Dividend Stock ทั้งนี้ บริษัทจะเสนอขายหุ้นสามัญเพิ่มทุนจำนวน 100 ล้านหุ้น มูลค่าที่ตราไว้หุ้นละ 0.50 บาท หรือ คิดเป็นร้อยละ 25 ของจำนวนหุ้นสามัญที่ออกและเรียกชำระแล้วทั้งหมดของบริษัทฯภายหลังการเสนอขายหุ้นสามัญเพิ่มทุนในครั้งนี้
สำหรับจุดเด่นของบริษัท คือเป็นผู้จัดจำหน่ายเคมีภัณฑ์ประเภทเคมีภัณฑ์ชนิดพิเศษ (Specialty Chemical) สำหรับอุตสาหกรรมต่างๆ ซึ่งเป็นเคมีภัณฑ์ที่ใช้เป็นส่วนเติม (Additive) ในส่วนประกอบหลักเพื่อทำปฏิกิริยาเคมีให้ผลิตภัณฑ์มีคุณสมบัติ หรือคุณลักษณะตามที่ต้องการ
โดยจัดจำหน่ายและให้บริการเคมีภัณฑ์แบบครบวงจรสำหรับอุตสาหกรรมต่าง ๆ ซึ่งบริษัทฯมีผลิตภัณฑ์ที่หลากหลายมากกว่า 1,000 ชนิด จากผู้จัดจำหน่ายมากกว่า 400 ราย ครอบคลุมกลุ่มอุตสาหกรรมต่างๆ เช่น อุตสาหกรรมพอลีเมอร์ (ซึ่งใช้เคมีภัณฑ์ของบริษัทในการบวนการสร้างโพลีเมอร์ หรือ Polymerization สำหรับผลิตภัณฑ์ต่างๆ เช่น พลาสติก เรซิ่น กาว หรือเส้นใยสังเคราะห์เป็นต้น)อุตสาหกรรมสี หรือ อุตสาหกรรมน้ำยาเคลือบผิวโลหะ เป็นต้น ซึ่งบริษัทฯมุ่งเน้นถึงการให้บริการด้านเคมีภัณฑ์ที่หลากหลาย การจัดส่งที่ตรงต่อเวลา มีการให้บริการของบุคลากรที่มีคุณภาพ เพื่อสร้างความสัมพันธ์อันดีให้กับลูกค้า
ทั้งนี้บริษัทมุ่งเน้นในการจำหน่ายเคมีภัณฑ์ ให้แก่ผู้ผลิตในอุตสาหกรรมต่างๆ เช่น อุตสาหกรรมพอลิเมอไรเซชั่น อุตสาหกรรมสี อุตสาหกรรมรถยนต์ อุตสาหกรรมก่อสร้าง และอุตสาหกรรมอื่นๆ ภายในประเทศไทยเป็นหลัก  โดยสัดส่วนรายได้จากการขายในประเทศต่อรายได้รวม ในปี 58 อยู่ที่ 99.56%  และ 9 เดือนแรกปี 59 อยู่ที่  99.55%
สำหรับเงินที่ได้จากการ ระดมทุน IPO บริษัทมีแผนในการขยายสาขาทั้งในและต่างประเทศ โดยในปี 60 ขยายสาขาในประเทศ ที่จังหวัดนครพนม และหาดใหญ่ โดยจะใช้เงินลงทุนประมาณ 6 ล้านบาท  หรือสาขาละ 3 ล้านบาท
ส่วนในปี 61 บริษัทฯเตรียมขยายสาขาในต่างประเทศ ที่เมียนมา และกัมพูชา โดยจะใช้เงินลงทุนประมาณ 10 ล้านบาท หรือสาขาละ 5 ล้านบาท  ส่วนที่เหลือจะใช้เป็นเงินทุนหมุนเวียนเพื่อที่รองรับการขยายธุรกิจต่อไป  ขณะที่คาดว่าหลังจากระดมทุนแล้ว อัตราส่วนหนี้สินต่อทุน (D/E) จะลดลงเหลือไม่ถึง 1 เท่า จากปัจจุบัน D/E  อยู่ที่ 1.2  เท่า
อนึ่ง ผลการดำเนินงาน 3 ปีย้อนหลังของ MGT ในปี 56 มีรายได้รวม 722.86 ล้านบาท มีกำไรสุทธิ 88.94 ล้านบาท ปี 57 มีรายได้รวม 615.54 ล้านบาท มีกำไรสุทธิ 55.67 ล้านบาท ปี 58 มีรายได้รวม 536.19 ล้านบาท มีกำไรสุทธิ 44.75 ล้านบาท ขณะที่ผลประกอบการงวด 9 เดือนแรกของปี 59 มีรายได้รวม 438.40 ล้านบาท มีกำไรสุทธิ 25.19 ล้านบาท